[{"text_idx": "#000025", "text": "Mae Rhys Padarn yn creu lluniau trawiadol wrth ddefnyddio geiriau a thema\u0302u Cymraeg. Sut ddechreuodd e a pha effaith mae ei lwyddiant wedi cael ar ei fywyd?"}, {"text_idx": "#000026", "text": "Rhys Padarn creates striking images using Welsh words and themes. How did he get started and how has its success impacted his life?"}, {"text_idx": "#000027", "text": "Fy enw yw Rhys Padarn Jones. Dwi\u2019n wreiddiol o Landdarog yng Nghwm Gwendraeth, ond bellach yn byw ym Mhontarddulais gyda fy nheulu ifanc ers tua phymtheg mlynedd. Dwi\u2019n athro yn un o ysgolion cynradd Cymraeg dinas Abertawe ac yn mwynhau\u2019r her o weithio gyda phlant bob dydd."}, {"text_idx": "#000028", "text": "Dwi wastad wedi ystyried fy hun yn berson creadigol, ac unwaith i mi orffen yn y brifysgol, roeddwn yn awyddus i ddychwelyd at ddiddordebau mwyaf fy mhlentyndod, sef arlunio a pheintio."}, {"text_idx": "#000029", "text": "Dechreuais fy menter yn 2013. Trwy ddefnyddio\u2019r cyfryngau cymdeithasol i hyrwyddo fy ngwaith celf, dwi wedi bod yn ddigon ffodus i werthu peintiadau gwreiddiol ac argraffiadau gicle\u0301e i bob cwr o Gymru a thu hwnt. Dwi wedi cael y profiad o arddangos mewn ambell oriel a gwerthu trwy siopau bach lleol lel led y wlad."}, {"text_idx": "#000030", "text": "Gwnes i benderfynu ar enw\u2019r fenter Orielodl am ddau reswm. Yn gyntaf, roeddwn yn hoffi\u2019r ffordd roedd yr enw\u2019n swnio. Yn ail, roeddwn yn chwilio am syniad oedd yn adlewyrchu\u2019r hyn gall y fenter fod yn y pen draw, sef oriel yn llawn o luniau oedd yn cynnwys lyrics caneuon neu farddoniaeth oedd yn odli."}, {"text_idx": "#000031", "text": "Datblygodd fy steil unigryw o ddefnyddio geiriau i greu lluniau o syniad bach y cefais i wrth ddwdlan ar ochr tudalennau sgrap rai blynyddoedd yn o\u0302l. Defnyddiaf unrhyw eiriau sy\u2019n fy ysbrydoli, boed rheini yn rigymau, lyrics caneuon gwerin neu draddodiadol, barddoniaeth neu ddyfyniadau enwog. Cymraeg yw iaith bron a bod pob darn dwi\u2019n gwneud."}, {"text_idx": "#000032", "text": "Dwi\u2019n defnyddio paent acrylic ar ganfas ar gyfer pob un o fy narnau celf. Dwi\u2019n dueddol o ddefnyddio\u2019r lliwiau yn gyntaf i beintio pob sia\u0302p i mewn. Paent du ydw i\u2019n defnyddio olaf bob tro. Mae amlinellu\u2019r siapau lliw a chreu llinellau du drwyddynt yn gadael y llythrennau ar o\u0302l i bawb eu darllen."}, {"text_idx": "#000033", "text": "Erbyn hyn, dwi\u2019n gobeithio bo\u2019r steil dwi wedi datblygu dros y blynyddoedd yn adnabyddus yn syth i rywun sy\u2019n gyfarwydd gyda fy ngwaith. Dwi\u2019n cyflawni gwaith comisiwn yn rheolaidd ar gyfer cwsmeriaid. Mae peintio\u2019n ffordd wych o ymlacio ar o\u0302l cyfnodau prysur yn yr ysgol hefyd."}, {"text_idx": "#000034", "text": "Mae fy ngwaith wedi arwain at sawl cyfle arbennig. Fel cefnogwr rygbi brwd, un o\u2019r uchafbwyntiau hyd yma oedd creu set o argraffiadau arbennig ar gyfer y ti\u0302m rygbi cenedlaethol cyn pencampwriaeth Cwpan Rygbi\u2019r Byd diwethaf."}, {"text_idx": "#000035", "text": "Fel athro, cam naturiol oedd cynnig gweithdai celf mewn ysgolion. Mae\u2019r defnydd cyson o eirfa sy\u2019n fy ngwaith yn cynnig cyfleoedd gwych i ysgolion ddatblygu eu sgiliau llythrennedd, thematig, creadigol a datrys problemau. Dwi\u2019n teilwra fy ngweithdai ar gyfer anghenion pob ysgol unigol, boed hynny drwy greu darnau unigol o gelf gyda phob disgybl neu weithio ar y cyd dros gyfnod o amser i greu murluniau mawr lliwgar."}, {"text_idx": "#000036", "text": "Mae cefndir du pob darn y gwaith yn sicrhau caiff lliwiau cryf pob murlun eu gweld yn glir \u2013 perffaith ar gyfer addurno waliau coridorau a neuaddau i ysbrydoli gweddill disgyblion yr ysgol."}, {"text_idx": "#000037", "text": "Yn y dyfodol, disgwyliaf ymlaen i weld pa gyfleoedd eraill ddaw trwy fy ngwaith celf. Wedi dweud hynny, hyd yn oed os na werthaf yr un darn byth eto, dwi\u2019n benderfynol o barhau i beintio am ei fod yn bleser pur (y rhan fwyaf o\u2019r amser!)."}, {"text_idx": "#000038", "text": "Os hoffech weld yr amrywiaeth o waith sydd gennyf ar werth, ewch i . Er mwyn dilyn fy nhaith fel artist ar y cyfryngau cymdeithasol, chwiliwch am dudalen Facebook Orielodl neu dilynwch @rhyspadarn ar Twitter."}, {"text_idx": "#000039", "text": "Defnyddiaf unrhyw eiriau sy\u2019n fy ysbrydoli, boed rheini yn rigymau, lyrics caneuon pop neu draddodiadol, barddoniaeth neu ddyfyniadau enwog."}, {"text_idx": "#000051", "text": "Wyt ti'n hoffi pe\u0302l-droed neu reslo? Neu gerddoriaeth? Dyma adolygiad o albwm"}]